ภาพรวมการใช้น้ำมันเชื้อเพลิงตลอดปี 2564 ทุกชนิดลดลง
นางสาวนันธิกา ทังสุพานิช อธิบดีกรมธุรกิจพลังงาน เปิดเผยถึงภาพรวมการใช้น้ำมันเชื้อเพลิงเฉลี่ยต่อวันปี 2564 ระหว่างเดือนมกราคม – ธันวาคม 2564 ว่า เมื่อเทียบกับปี 2563 การใช้น้ำมันเชื้อเพลงลดลงร้อยละ 3.5 โดยการใช้น้ำมันอากาศยานเชิงพาณิชย์ หรือ Jet A1 ลดลงร้อยละ 36.0 กลุ่มเบนซินลดลงร้อยละ 8.5 โดยมีการใช้น้ำมันเฉลี่ยอยู่ที่ 29.03 ล้านลิตรต่อวัน ซึ่งเป็นผลจากการแพร่ระบาดโควิด-19 ในช่วงไตรมาสแรกของปี ส่วนการใช้กลุ่มเบนซินในเดือนมกราคมอยู่ในระดับต่ำที่ 27.31 ล้านลิตรต่อวัน ขณะที่ปริมาณการใช้น้ำมันกลุ่มดีเซลลดลงร้อยละ 3.5 น้ำมันก๊าดลดลงร้อยละ 6.3 ส่วนภาพรวมการใช้น้ำมันเตาเพิ่มขึ้นร้อยละ 15.6 ก๊าซ LPG เพิ่มขึ้นร้อยละ 7.4 การใช้ NGV ลดลงร้อยละ 19.1 อย่างไรก็ตาม จากสถานการณ์การแพร่ระบาดในช่วงไตรมาส 4 มีทิศทางดีขึ้นและประชาชนได้รับวัคซีนมากขึ้น ประกอบกับการคลายล็อคดาวน์ นโยบายเปิดประเทศและการกระตุ้นเศรษฐกิจ ความต้องการใช้น้ำมันจึงเติบโตอีกครั้ง โดยการใช้กลุ่มเบนซินแตะระดับสูงสุดในรอบ 9 เดือน ที่ 33.71 ล้านลิตรต่อวัน ในเดือนธันวาคม การใช้น้ำมันกลุ่มดีเซล ปี 2564 เฉลี่ยอยู่ที่ 63.13 ล้านลิตร/วัน ลดลงจากปี 2563 (ลดลงร้อยละ 3.5) สำหรับน้ำมันดีเซลหมุนเร็ว บี7 การใช้ลดลงมาอยู่ที่ 39.84 ล้านลิตร/วัน (ลดลงร้อยละ 9.0) น้ำมันดีเซลหมุนเร็วธรรมดา ซึ่งเริ่มจำหน่ายตั้งแต่ปลายเดือนพฤษภาคม 2562 ปริมาณการใช้เพิ่มขึ้นมาอยู่ที่ 19.25 ล้านลิตร/วัน และน้ำมันดีเซลหมุนเร็ว บี20 มีปริมาณการใช้ 0.99 ล้านลิตร/วันสำหรับการนำเข้าน้ำมันดิบเพิ่มขึ้นมาอยู่ที่ 863,232 บาร์เรล/วัน (เพิ่มขึ้นร้อยละ 2.1) มูลค่าการนำเข้าเพิ่มขึ้นมาอยู่ที่ 60,672 ล้านบาท/เดือน (เพิ่มขึ้นร้อยละ 63.0) สำหรับการนำเข้าน้ำมันสำเร็จรูป (น้ำมันเบนซินพื้นฐาน น้ำมันดีเซลพื้นฐาน น้ำมันเตา น้ำมันอากาศยาน และ LPG) ลดลงมาอยู่ที่ 34,822 บาร์เรล/วัน (ลดลงร้อยละ 22.7) คิดเป็นมูลค่าการนำเข้า 2,343 ล้านบาท/เดือน (เพิ่มขึ้นร้อยละ 20.4) การส่งออกน้ำมันสำเร็จรูปปี 2564 เป็นการส่งออกน้ำมันเบนซิน น้ำมันดีเซล ไบโอดีเซล น้ำมันเตา น้ำมันอากาศยาน น้ำมันก๊าด และ LPG โดยปริมาณส่งออกเพิ่มขึ้นมาอยู่ที่ 203,182 บาร์เรล/วัน (เพิ่มขึ้นร้อยละ 9.3) คิดเป็นมูลค่าส่งออกรวม15,141 ล้านบาท/เดือน (เพิ่มขึ้นร้อยละ 81.7)